Parlement verwerp Brexit-tydrooster | Netwerk24
22 Oktober 2019 22:10
Boris Johnson, die Britse premier.Foto: Reuters
Brittanje se vertrek uit die Europese Unie (EU) is Dinsdag in chaos gedompel nadat die parlement die Britse premier, Boris Johnson, se tydrooster verwerp het om sy Brexit-uittredingsooreenkoms te bekragtig.
Die parlement het sy ooreenkoms gesteun, maar meen die rooster wat voorgestel word is te streng.
Terwyl die sperdatum van 31 Oktober vir Brittanje se vertrek uit die EU vinnig naderkom, hang die ooreenkoms in die weegskaal terwyl 'n verdeelde Britse parlement debatteer oor wanneer, hoe en selfs óf die uittrede moet gebeur.
Johnson het Dinsdag gesê die regering sal die wetgewingsproses onderbreek om die Brexit-ooreenkoms met die Europese Unie (EU) te bekragtig, terwyl die blok besluit of Brittanje se beplande uittrede op 31 Oktober vertraag moet word.
Johnson het die opmerking gemaak kort nadat die parlement die beplande rooster van die regering vir die wetgewing verwerp het.
Johnson het gesê: "Die EU moet nou besin oor hoe om die versoek van die parlement vir 'n uitstel te beantwoord.
"Ek sal met die EU-lidlande praat oor hul voornemens. Totdat hulle 'n besluit geneem het, sal ons hierdie wetgewing onderbreek. Laat ek duidelik wees, ons beleid bly dat ons nie moet uitstel nie," het hy gesê. – Reuters